**BODOČI MLADI PODJETNIKI – NOVA PRILOŽNOST!**

Operacija Podjetno v svet podjetništva 2013, ki mladim, brezposelnim, visoko izobraženim osebam pomaga oblikovati lastne podjetniške kariere, je polno zaživela po vsej državi. V letu 2013 naj bi kar 250 iskalcem zaposlitve pomagali uresničiti njihove podjetniške zamisli, saj je cilj operacije usposabljanje in zaposlovanje mladih z višjo in visoko izobrazbo ter ustvarjanje novih delovnih mest v podjetništvu.

V Podravju za razvoj podjetniškega duha v mladih skrbi **Mariborska razvojna agencija**. 10 posameznikov je pod njenim okriljem že globoko v razvijanju svojih podjetniških zamisli, ki jih s pomočjo mentorjev in drugih strokovnjakov gradijo v perspektivno podjetniško kariero. Prva skupina je z delom nastopila februarja in počasi zaključuje s pet mesečnim oblikovanjem svojih idej ter se pripravlja na nizki start samostojnega »preživetja« na terenu. Z julijem bodo tako svoja delovna mesta prepustili drugi skupini nadebudnih mladih, ki se želijo preizkusiti v samostojnih, podjetniških vodah.

**Mariborska razvojna agencija** je na svojih spletnih straneh ponovno objavila **javni poziv “Podjetno v svet podjetništva 2013 v Podravski regiji”**, zainteresirani pa lahko svoje podjetniške ideje prijavijo za vključitev v operacijo **do 14. 06. 2013** v skladu z razpisnimi pogoji**.** Izbrani udeleženci bodo deležni začetne podpore v obliki **zaposlitve za 5 mesecev**, v okviru katere lahko s strokovno pomočjo in usposabljanjem **razvijejo lastno podjetniško idejo v delujoče podjetje.**

Več informacij je mogoče pridobiti na spletni strani Mariborske razvojne agencije ([www.mra.si](http://www.mra.si)) oziroma na elektronskem naslovu [pvsp@mra.si](mailto:pvsp@mra.si). Pripravili so tudi dva informativna dneva, in sicer **23. 05. in 05. 06. 2013 ob 11. uri v prostorih Mariborske razvojne agencije, Pobreška cesta 20, 2000 Maribor (I. nadstropje, velika sejna soba)**.

Več o operaciji:

Vrednost operacije je slabih 3,9 milijona evrov, ki jih v višini 85 odstotkov prispeva Evropski socialni sklad, razliko pa Ministrstvo za delo, družino, socialne zadeve in enake možnosti. Vsi že izbrani kandidati in prihodnjih 120, ki bodo še izbrani na prihodnjih razpisih, se za čas petih mesecev, ko se ukvarjajo z uresničevanjem svoje podjetniške ideje, namreč zaposlijo pri regionalni razvojni agenciji, kjer so bili izbrani in se usposabljajo (RCR Zagorje (vodilni partner in iniciator operacije), BSC Kranj, RA Savinjske regije, RC Novo mesto, RRA Koroška, RRA Ljubljanske urbane regije, RRA Mura, RRA Notranjsko-Kraške regije, RRA Posavje, RRA Severne Primorske ali RRC Koper).

Pripravila: Helena Rous